Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба и Дополнение на жалба, изјавени од БКС од , поднесени против Решение на Министерството за култура и туризам, по предметот Барање за пристап до информации од јавен карактер, на 18.02.2025 година го донесе следното:

**Р Е Ш Е Н И Е**

1. Жалбата, заведена во Агенцијата под број 08-269 на 20.01.2025 година, и Дополнението на жалба, заведено во Агенцијата под број 08-269 на 07.02.2025 година, изјавени од БКС од , поднесени против Решението на Министерството за култура и туризам, број УП1 03-718/2024 од 22.01.2025 година, по предметот Барање за пристап до информации од јавен карактер, **СЕ УВАЖУВААТ.**

**2. СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето.**

**3.Решението на Имателот на информации број УП1 03-718/2024 од 22.01.2025**  **година СЕ ПОНИШТУВА**.

**4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

БКС од на 04.09.2024 година, со препорачана пратка по пошта, испратила Барање за пристап до информации од јавен карактер до Министерството за култура и туризам, со кое побарала по пошта да и се достави препис од следните документи:

„Барам да ми бидат дадени соодветни преписи од целокупната документација за сите службени патувања (патни налози, сметко-потврди, сметки, фактури, карти од патувања со соодветен доказ за плаќање на истите и извештаи за службените патувања со сите прилози) за периодот од месец јануари 2022 година заклучно со месец мај 2024 година, што претставува период кога ја обавував функцијата Министер во Министерството за култура на РСМ“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, доставил Жалба, заведена во Агенцијата на 04.10.2024 година, под бр. 08-269.

На 21.10.2024 година Барателот на информации до Агенцијата достави Дополнување на жалба, заведено под бр.08-269. Во неа Барателот од Агенцијата бара „Жалбата поднесена на ден 27.09.2024 година да се смета како да е поднесена и против Решение Уп1 бр.03-666 од 03.10.2024 година...со оглед на фактот дека имателот на информација донесе решение по истекот на рокот предвиден во законот...“. Притоа дополнува дека „Во самото решение е наведено...дека имателот...ги поседува информациите, со оглед на фактот дека до Министерството за внатрешни работи и до Државната комисија за спречување на корупција дел од документацијата која ја барам ја доставиле во препис, а не во оригинал и истата е неспорно дека ја поседува имателот на информацијата. Понатаму, по моето барање е делумно одлучено...имателот на информациите кои ги побарав да ми бидат издадени во писмена форма...одлучил само делумно, односно само за патувањата во Лондон, Виена, Саудиска Арабија и Дубаи“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка донесе Решение, бр. 08-269 од 17.10.204 година и Решението за изменување и дополнување на Решение бр. 08-269 од 24.10.2024 година, со кое Жалбата ЈА УВАЖИ, Решението на Имателот на информации број УП1 03-666 од 03.10.2024 година, го поништи и предметот го врати на повторно постапување пред првостепениот орган**.**

Наместо да постапи согласно укажувањата и напатствијата од второстепениот орган дадени во наведените Решенија, Имателот на информации донел Решение УП1 бр.03-666 од 02.12.2024 година, со кое повторно го одбил пристапот до бараните информации.

Агенцијата за заштита на правото на слободен пристап до информациите од јавен карактер, постапувајќи по повторната Жалба од Барателот на информации, заведена во Агенцијата со број 08-269 од 23.12.2024 година, и имајќи ги во предвид списите кои ги достави Имателот на информации, согласно Законот за слободен пристап до информации од јавен карактер, донесе Решение, број 08-269 од 10.01.2025 година, со кое **Жалбата ја уважи, оспореното Решение број УП1 број 03-666 од 02.12.2024 година го поништи и го задолжи Имателот на информации, во рок од 15 дена, да му ги достави бараните информации на Барателот на начин и во форма наведени во Барањето и да ја извести Агенцијата за своето постапување.**

Имателот на информации на 20.01.2025 година до второстепениот орган достави Решение, број УП1 03-666/2024 од 16.01.2025 година, во кое наведува дека: “постапувајќи по Жалбата до Агенцијата, заведена под број 08-269 на 23.12.2024 година и (арх.број 03-666 од 08.10.2024 година во Министерството)“, донеле Решение со кое го разгледале Решението на Агенцијата од 19.12.2024 година, а такво решение воопшто не постои, и повтореното барање по основ на Решението на Агенцијата од 19.12.2024 година (со адреса на живеење......) го одбиваат.

На 20.01.2025 година Барателот на информации до второстепениот орган повторно достави Жалба, заведена во Агенцијата со број 08-269, во кое наведува дека на 19.12.2024 година поднела барање за пристап до информации од јавен карактер, кое Барање Имателот на информации го примил на 23.12.2024 година, но до 12.01.2025 година не добила никакво известување од Имателот на информации.

Агенцијата со електронски допис од 21.01.2025 година, заведен број 08-269, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

На 07.02.2025 година, Барателот на информации до Агенцијата достави Дополнение на жалба, во кое бара Жалбата поднесена на 15.01.2025 година, да се смета како да е поднесена и против Решението број УП1 03-718 од 22.01.2025 година. Во прилог на Дополнението на жалба го достави Решението број УП1 03-718/2024 од 22.01.2025 година на Министерството за култура и туризам.

Агенцијата со електронски допис од 10.02.2025 година, заведен број 08-269, го препрати Дополнението на жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 18.02.2025 година достави електронско известување, заведено во Агенцијата со број 08-269, во кое наведува дека во врска со Жалбата и Дополнението на жалба на Барателот на информации БКС, поднесени против Имателот на информации Министерство за култура и туризам на РСМ е одговорено во предвидениот рок од 7 дена од денот на приемот и за истата е изготвено Решение кое е доставено во кабинетот на Министер за потпис и истото ќе биде доставено во електоронска и хартиена форма.

Агенцијата за заштита на правото на слободен пристап до информациите од јавен карактер, по разгледување и на оваа Жалба од Барателот на информации, на Дополнението на жалба, наводите на Имателот на информации содржани во Решението, број УП1 бр.03-718/2024 од 22.01.2025 година, известувањето од Имателот на информации, како и на сите списи во предметот заведен во Агенцијата под број 08-269, постапувајќи согласно Законот за слободен пристап до информации од јавен карактер и одредбите на Законот за општата управна постапка, **Жалбата ја уважи, оспореното Решение, број УП1 бр.03-718/2024 од 22.01.2025 година го поништи и повторно го задолжи Имателот на информации, во рок од 15 дена, да му ги достави бараните информации на Барателот на начин и во форма наведени во Барањето и да ја извести Агенцијата за своето постапување,** поради следното**:**

Агенцијата констатира дека Имателот на информации наместо да постапи по укажувањето на второстепениот орган содржано во Решението на Агенцијата бр.08-269 од 10.01.2025 година, донел Решение, број УП1 03-718/2024 од 22.01.2025 година, за одбивање на барањето на Барателот на информации повикувајќи се на член 20 став (1), член 26 став (1) , а во врска со член 6 став (5) од Законот за слободен пристап до информации од јавен карактер (Службен весник на Република Северна Македонија број 101/2019). Членот 6 од Законот има само 4 става, така да не е јасно на која одредба од Законот се повикува Имателот на информации. Понатаму, во текстот на образложението Имателот се повикува на член 6 точка (5) од Законот, па наведува дека бараната информација е информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката, што всушност е одредба од членот 6 став (1) точка 4 од Законот за слободен пристап до информации од јавен карактер. Имателот на информации наведува дека согласно спроведениот тест на штетност поради покренување на управни постапки во Министерството за внатрешни работи, предмет број 44-7027/4 од 06.09,2024 година и Државната комисија за спречување на корупција, предмет број 40-7874/1 од 29.08.2024 година, давањето на бараните информации би имало штетни последици за текот на постапките, поради што барањето во целост ги одбива. Имателот на информации паушално го одбива пристапот до бараните информации, повикувајќи се на исклучок од слободниот пристап до информации, погрешно цитрајќи и не прецизирајќи за кој исклучок предвиден во член 6 став 1 од Законот станува збор, како и само наведувајќи дека е спроведен Тестот на штетност, паушално констатирајќи дека „ќе настанат штетни последици за текот на постапките“.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 20 и 22 од истиот Закон, Имателот е должен да ја информира јавноста со објавување на податоци од негова надлежност, како и за документи кои се однесуваат на актите од надлежноста на имателот на информации. Во конкретниот случај, не станува збор за исклучок од слободниот пристап до информации од јавен карактер, бидејќи неспорен е фактот дека Имателот ги создал бараните информации. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Имателот на информации е должен да постапи согласно одредбите од Законот за слободен пристап до информации од јавен карактер и со соодветно **решение** да му ги достави на Барателот бараните информации со кои располага до моментот на поденесување на Барањето**.**

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**Директор**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информации